Návrh 
na zmenu a doplnenie „Programu podpory rozvoja bytovej výstavby
realizovanej formou poskytovania bankových záruk za úvery“
	Program podpory rozvoja bytovej výstavby realizovanej formou poskytovania bankových záruk za úvery schválený uznesením vlády SR č. 673 zo dňa 11. augusta 1999 sa mení a dopĺňa takto:
1.	Preambula programu sa dopĺňa textom, ktorý znie:
„V súvislosti s koncepciou obnovy budov s dôrazom na obnovu bytového fondu, ktorú vláda SR schválila uznesením č. 1088/1999 je nevyhnutné vytvoriť ekonomické podmienky pre obnovu bytového fondu. Vzhľadom na uvedené sa doplnením pôvodného programu vytvárajú podmienky pre obnovu bytového fondu a zlepšenie kvality bývania formou opravy, rekonštrukcie a modernizácie bytového fondu. Predmetom rozšírenia poskytovania podpory je poskytovanie bankových záruk na finančné úvery spoločenstvám vlastníkov bytov a nebytových priestorov domu a správcom bytového fondu, ktoré nedisponujú v potrebnom rozsahu vhodnými zabezpečovacími prostriedkami.“
2.	Časť A. znie:
„Predmetom programu bankových záruk je vytvoriť podmienky pre rozvoj bytovej výstavby a obnovu bytového fondu. Bankovú záruku podľa tohto programu bankových záruk možno poskytnúť za úver na účel
1.	výstavby bytov alebo dostavby rozostavaných bytov najmä v nájomnom bytovom dome, vrátane výstavby bytov, ktoré sa získajú zmenou dokončených stavieb, prípadne prestavbou nebytového priestoru na byt,
2.	výstavby a dokončenie vodovodu, kanalizácie vrátane ČOV, komunikácií vozidlových a peších, plynu a elektrickej energie (ďalej len „technická vybavenosť), ktorá podmieňuje užívanie bytov v bytových domov a rodinných domoch,
3.	opravy spoločných častí, zariadení a príslušenstva bytových domov (nahrádzanie opotrebovaných konštrukcií novými konštrukciami s cieľom obnoviť funkčnosť stavby),
4.	modernizácie spoločných častí, zariadení a príslušenstva bytových domov (odstránenie morálne opotrebovaných častí vybavenia s cieľom zvýšiť úžitkové vlastností stavby a jej častí pomocou uplatnenia technického pokroku),
5.	rekonštrukcie spoločných častí, zariadení a príslušenstva bytových domov (zásahy do konštrukcie – dispozičného usporiadania miestností a technologickej časti stavby s cieľom zvýšiť technické parametre a kapacity bez zmeny rozmerov stavby),
6.	opravy, modernizácie a rekonštrukcie častí, ktoré je nevyhnutné vykonať súčasne (balkóny, lodžie, okná a pod.).“.
3. Časť B. znie:
„1. Príjemcom podpory vo forme bankovej záruky (ďalej len „príjemca podpory“) je 
a)	pre účel uvedený v bode A.1. a A.2. 
1.	malý alebo stredný podnikateľ - fyzická osoba alebo právnická soba, ktorá podniká v zmysle § 2 ods. 2 Obchodného zákonníka,
2.	obec,1)
b)	pre účel uvedený v bode A.3. až A.6. 
1.	právnické osoby, ktoré majú zaregistrovanú zmluvu o spoločenstve vlastníkov bytov a nebytových priestorov v dome podľa osobitného predpisu2) (ďalej len „spoločenstvo vlastníkov“),
2.	malý alebo stredný podnikateľ - fyzická osoba alebo právnická soba, ktorá podniká v zmysle § 2 ods. 2 Obchodného zákonníka a ktorá vykonáva správu bytov pre vlastníkov bytov, ktorými sú prevažne fyzické osoby, na základe zmluvy o výkone správy uzatvorenej podľa osobitného predpisu.3) 
2.	Pre účely tohto programu 
a)	malý podnikateľ je podnikateľ, ktorý zamestnáva menej ako 50 zamestnancov, dosahuje ročný obrat najviac 7 mil. EUR, alebo vykazuje v účtovnej závierke hospodársky výsledok najviac 5 mil. EUR a je ekonomicky nezávislý,
b)	stredný podnikateľ je podnikateľ, ktorý zamestnáva menej ako 250 zamestnancov, dosahuje ročný obrat najviac 40 mil. EUR, alebo vykazuje v účtovnej závierke hospodársky výsledok najviac 27 mil. EUR a je ekonomicky nezávislý,
c)	ekonomicky nezávislým podnikateľom je podnikateľ, u ktorého 
-	podiel iných podnikateľov ako malých a stredných podnikateľov (ďalej len „MSP“) na základnom imaní alebo hlasovacích právach nie je 25 % a viac,
-	podiel takých MSP, ktorých zakladateľmi sú iní podnikatelia ako MSP, na základnom imaní alebo na hlasovacích právach nie je 25 % a viac4),
-	sú preukázateľne zistené vlastnícke vzťahy na účely overenia splnenia podmienok podľa predchádzajúcich odsekov.
3. Príjemca podpory sa v etape pred poskytnutím podpory označuje ako žiadateľ o bankovú záruku.“.
Poznámky pod čiarou k odkazom 1, 2, 3 a 4 znejú:
„1) Zákon Slovenskej národnej rady č. 369/1990 Zb. o obecnom zriadení v znení neskorších predpisov.
 2) § 7 zákona Národnej rady Slovenskej republiky č. 182/1993 Z.z. o vlastníctve bytov a nebytových priestorov v znení neskorších predpisov.
3) § 8 zákona Národnej rady Slovenskej republiky č. 182/1993 Z.z.
4) § 10 ods. 1 zákona NR SR č. 231/1999 Z.z. o štátnej pomoci.“.
4. Časť C. vrátane nadpisu znie:
„C. Forma a výška podpory	
1.	Zámery uvedené v časti A. sa realizujú formou poskytovania bankovej záruky v zmysle Obchodného zákonníka za úver žiadateľa uvedeného v bode B., ktorý nedisponuje v potrebnom rozsahu vhodnými zabezpečovacími prostriedkami.
2.	Bankovú záruku je možné poskytnúť 
a)	pre účel uvedený v bode A.1. a A.2 na istinu úveru maximálne však do výšky 65 % oprávnených nákladov na obstaranie hmotného investičného majetku. Oprávnenými nákladmi je cena obstarania stavby, vrátane ceny za projektové práce, inžiniersku činnosť a pozemok. Maximálna výška bankovej záruky je 60 mil. Sk. 
b)	pre účel uvedený v bode A.3. až A.6. do 100 % istiny úveru, ktorý nepresiahne výšku oprávnených nákladov. Oprávnenými nákladmi je cena obstarania obnovy bytového domu realizovaná v rámci opráv, modernizácie a rekonštrukcie, vrátane ceny za projektové práce a inžiniersku činnosť. Maximálna výška úveru nesmie presiahnuť 200 000 Sk na jeden byt.
3.	Platnosť bankovej záruky je časovo obmedzená 
a)	pre účel uvedený v bode A.1. a A.2 dobou splatnosti úveru. Maximálna doba platnosti bankovej záruky je obmedzená na 36 mesiacov, odo dňa vystavenia záručnej listiny,
b)	pre účel uvedený v bode A.3. až A.6. dobou 10 rokov odo dňa vystavenia záručnej listiny.
4. Príjemcovi podpory Slovenská záručná a rozvojová banka, š.p.ú. (ďalej len „SZRB“) účtuje poplatok za poskytnutie bankovej záruky v zmysle platného „Sadzobníka poplatkov za služby poskytované SZRB“ v závislosti od doby platnosti bankovej záruky.“.
4.	V časti D. bod 1 sa slová „príjemcu podpory“ nahrádzajú slovom „žiadateľa o bankovú záruku“.
5.	V časti D. sa vypúšťa bod 2.
Doterajší bod 3. sa označuje ako bod 2.
7. V časti D. v novooznačenom bode 2 sa v uvádzacej vete za slovo „žiadateľovi“ dopĺňajú slová „o bankovú záruku“
8. V časti D. v novooznačenom bode 2  tretia a štvrtá odrážka znejú:
„- nesplnil voči Ministerstvu výstavby a regionálneho rozvoja Slovenskej republiky (ďalej len „ministerstvo“) predchádzajúce záväzky,
-	neplní odvodové povinnosti upravené osobitnými predpismi,5)“.
Poznámka pod čiarou k odkazu 5 znie:
„5) Napríklad zákon č. 366/1999 Zb. o daniach z príjmov v znení neskorších predpisov, zákon Slovenskej Národnej rady č. 317/1992 Zb. o dani z nehnuteľnosti v znení neskorších predpisov, zákon Národnej rady Slovenskej republiky č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a zriaďovaní rezortných, odvetvových, podnikových a občianskych zdravotných poisťovní v znení neskorších predpisov, zákon Národnej rady Slovenskej republiky č. 274/1994 Z.z. o Sociálnej poisťovni v znení neskorších predpisov a zákon Národnej rady Slovenskej republiky č. 387/1996 Z.z. o zamestnanosti v znení neskorších predpisov.“.
10. V časti D. v novooznačenom bode 2 sa dopĺňa piata odrážka, ktorá znie:
„- nespĺňa podmienky uvedené v bode B a náležitosti podľa osobitného predpisu.6)“.

Poznámka pod čiarou k odkazu 5 znie:
„6) § 11 zákona NR SR č. 231/1999 Z.z.“.
11. V časti D. sa dopĺňa nový bod 3, ktorý znie:
„3. Podporu je možné poskytnúť spoločenstvu vlastníkov, ak schválilo prijatie úveru na niektorý z účelov uvedených v bode A.3. až A.6.“.
12. V časti E. body 1 a2 znejú:
„1. Formuláre žiadosti o bankovú záruku sú k dispozícii v centrále a regionálnych zastúpeniach SZRB, na ministerstve, v pobočkách bánk a stavebných sporiteľní.
  2. Žiadateľ o bankovú záruku je povinný vyplniť žiadosť o bankovú záruku vo všetkých bodoch presne a úplne. Podpísaním žiadosti žiadateľ akceptuje podmienky tohto programu a súčasne potvrdzuje správnosť a úplnosť údajov.“.
13. V časti E. bod 3 sa slová „úverujúci peňažný ústav“ nahrádzajú slovami „úverujúca banka“.
14. V časti E. bod 4 znie:
„4. SZRB po kompletizácii a posúdení žiadosti túto postúpi Komisii pre výber projektov zloženej zo zástupcov ministerstva a SZRB (ďalej len „komisia“), ktorá posúdi žiadosť o podporu, preverí dodržanie účelu a vyhodnotí splnenie zákonných, vecných a formálnych kritérií a podmienok stanovených príjemcovi bankovej záruky.“
15. V časti E. sa za bod 4 vkladajú body 5 a 6, ktoré znejú:
„5. V prípade, ak príjemcom bankovej záruky je osoba uvedená v bode B.1. písm. a) bod 1. a bode B.1. písm. b) bod 2.  pre poskytnutie bankovej záruky
a)	do 100 000 EUR vystaví SZRB záručné dokumenty a oznamuje Úradu pre štátnu pomoc jej poskytnutie,
b)	nad 100 000 EUR požiada SZRB Úrad pre štátnu pomoc o schválenie poskytnutie štátnej pomoci formou prevzatia a súčasne aj realizácie bankovej záruky.
6. Na poskytovanie podpory príjemcovi uvedenému bodu B.1. písm. a) bod 2 a bodu B.1 písm. b) bod 1. sa nevzťahujú ustanovenia osobitného predpisu7). Vzhľadom na to, poskytovanie tejto podpory nepodlieha schvaľovacej, ani oznamovacej povinnosti k Úradu pre štátnu pomoc.“.
Poznámka pod čiarou k odkazu 7 znie:
„7) § 1 ods. 1 písm. a) zákona Národnej rady Slovenskej republiky č. 231/1999 Z.z.“.
Doterajšie body 5 a 6 sa označujú ako body 7 a 8.
16. Časť F. sa vypúšťa.
Doterajšie časti G. až I. sa označujú ako F. až H.
17.Časť F. znie:
„1. SZRB je oprávnená v čase posudzovania a vybavovania žiadosti požadovať od žiadateľa o bankovú záruku  informácie súvisiace s účelom podporovaným formou bankovej záruky. Žiadateľ o bankovú záruku umožní povereným pracovníkom SZRB a ministerstva verifikáciu vykázanej skutočnosti vo výkazoch a v ďalších dokladoch a umožní kontrolu realizácie účelu podporovaného formou bankovej záruky.
2. SZRB a ministerstvo a sú oprávnení v prípade poskytnutia bankovej záruky túto kontrolu vykonávať počas celého obdobia trvania zmluvných vzťahov medzi SZRB a príjemcom podpory.“.
18. V časti G. sa prvý odsek označí ako bod 1 a druhý odsek ako bod 2.
19. Časť H. znie:
„1. Na poskytnutie bankovej záruky nie je právny nárok.
 2. Účasť príjemcu podpory v tomto programe bankových záruk nevylučuje účasť v iných podporných programoch SZRB.
 3. Pri nedodržaní podmienok, za ktorých sa banková záruka poskytla, je príjemca podpory povinný postupovať podľa osobitného predpisu.8)
 4. Program bankových záruk nadobúda účinnosť dňom schválenia vládou Slovenskej republiky.“.
Poznámka pod čiarou k odkazu 8 znie:
„8) § 18 zákona Národnej rady Slovenskej republiky č. 231/1999 Z.z.“.

20. Za časť H. sa dopĺňajú nové časti I. a J., ktoré vrátane nadpisov znejú“
„I. Spôsob vyhlásenia
Vyhlásenie programu bankových záruk je vo forme uznesenia vlády SR a uverejnením v Obchodnom vestníku.
J. Doba trvania programu bankových záruk
Program bankových záruk sa vyhlasuje na dobu neurčitú. Jeho ukončenie alebo zmeny podmienok budú včas oznámené spôsobnom uvedeným v časti I.“.